PATVIRTINTA

Šiaulių miesto savivaldybės administracijos

direktoriaus 2020 m. lapkričio 6 d.

įsakymu Nr. A-1536

**ŠIAULIŲ MIESTO REPREZENTACINIO RENGINIO** **STATUSO SUTEIKIMO KONKURSO NUOSTATAI**

**I SKYRIUS**

**BENDROSIOS NUOSTATOS**

1. Šiaulių miesto reprezentacinio renginio statuso suteikimo konkurso nuostatai (toliau – Nuostatai) reglamentuoja Šiaulių miesto reprezentacinio renginio statuso suteikimo konkurso (toliau – Konkursas) tikslus, Šiaulių miesto savivaldybės biudžeto (toliau – savivaldybės biudžetas) lėšomis finansuojamų renginių įtraukimo į Šiaulių miesto reprezentacinių renginių sąrašą (toliau – Reprezentacinių renginių sąrašas) tvarką, paraiškų pateikimo, paraiškų vertinimo ir rekomenduojamųjų Šiaulių miesto reprezentacinių renginių sąrašo sudarymo, lėšų skyrimo ir atsiskaitymo už jų panaudojimą, kontrolės, atsakomybės ir ginčų sprendimo tvarką.
2. Paraišką įtraukti renginį į Šiaulių miesto reprezentacinių renginių sąrašą (toliau – Paraiška) Šiaulių miesto savivaldybės (toliau – Savivaldybė) administracijos Žmonių gerovės ir ugdymo departamentui (toliau – Departamentas) gali teikti tik kultūros ir (arba) meno, švietimo ir (arba) mokslo, sporto renginius organizuojantys ir dalyvaujantys juose juridiniai asmenys (toliau – projekto vykdytojas) ir savivaldybės biudžetinės įstaigos, kurių organizuojamas renginys yra tęstinis, t. y. įvyko ne mažiau nei 3 kartus.
3. Konkursą organizuoja Departamentas.
4. Nuostatų sąvokos atitinka Šiaulių miesto savivaldybės tarybos 2020 m. rugsėjo 3 d. sprendime Nr. T-338 „Dėl Šiaulių miesto reprezentacinio renginio statuso suteikimo ir jo dalinio finansavimo iš Šiaulių miesto savivaldybės biudžeto lėšų tvarkos aprašo patvirtinimo“ ir kituose Lietuvos Respublikos teisės aktuose apibrėžtas sąvokas.

**II SKYRIUS**

**KONKURSO TIKSLAS**

5. Konkurso tikslas – užtikrinant didžiųjų, miesto įvaizdžiui svarbių Šiaulių miesto renginių ilgalaikį dalinį finansavimą, atrinkti ir sudaryti trejų metų rekomenduojamųjų renginių sąrašą Šiaulių miesto reprezentacinio renginio statusui gauti.

**III SKYRIUS**

**PARAIŠKOS PATEIKIMO TVARKA**

6. Projekto vykdytojų Paraiškos, parengtos pagal Savivaldybės administracijos direktoriaus įsakymu patvirtintą formą, priimamos Departamentui paskelbus informaciją (skelbimą) apie jų priėmimą Savivaldybės interneto svetainėje www.siauliai.lt.

7. Skelbime nurodoma:

7.1. Paraiškų priėmimo laikotarpis – 10 darbo dienų;

7.2. Paraiškų pateikimo adresas ir būdai;

7.3. kontaktinio asmens vardas, pavardė, telefonas, elektroninis paštas;

7.4. kita reikalinga informacija.

8. Kartu su Paraiška privaloma pateikti:

8.1. projekto vykdytojo juridinių asmenų registro išrašo kopiją;

8.2. projekto vykdytojo įstatų (nuostatų) kopiją;

8.3. projekto vykdytojo trejų paskutinių metų renginio viešųjų ryšių programos aprašymą;

8.4. projekto vykdytojo trejų paskutinių metų renginio finansavimo šaltinių ir lėšų suvestinę;

8.5. projekto vykdytojo trejų paskutinių metų analizę, kiek renginys prisidėjo prie verslo ir turizmo plėtros mieste (kiek dalyvių, lankytojų, žiūrovų apsilankė renginyje, kiek renginio metu buvo naudotasi miesto viešbučių, maitinimo įmonių, transporto paslaugomis).

9. Projekto vykdytojas Konkursui gali teikti tik vieną Paraišką.

10. Paraiškos nesvarstomos, jeigu neatitinka Konkursui keliamų reikalavimų ir jei nepateikti visi būtini dokumentai, nurodyti Nuostatų 8 punkte.

11. Paraiškas taisyti, tikslinti, papildyti ar pareiškėjų iniciatyva papildomai teikti dokumentus po nurodyto pateikimo laiko negalima, išskyruspažymas ir kitus dokumentus, dėl kurių išdavimo buvo kreiptasi į kompetentingas institucijas ar kitas įstaigas, bet kurių atsakymo nebuvo gauta teikiant Paraišką per Departamento nustatytą terminą.

**IV SKYRIUS**

**PARAIŠKOS VERTINIMO IR REKOMENDUOJAMŲJŲ RENGINIŲ SĄRAŠO SUDARYMO TVARKA**

12. Pateiktų Paraiškų vertinimą sudaro du etapai: administracinės atitikties vertinimas ir vertinimas pagal kriterijus.

13. Administracinės atitikties vertinimą atlieka Švietimo, Kultūros ir Sporto skyrių atsakingi darbuotojai (pagal pateiktos Paraiškos pobūdį), vertindami, ar Paraiška pateikta laikantis Nuostatuose nustatytų administracinių reikalavimų.

14. Paraiška vertinama Švietimo, Kultūros, Sporto tarybų (toliau – Taryba) posėdžiuose.

15. Švietimo taryba Paraiškas vertina pagal šiuos atrankos vertinimo kriterijus:

15.1. renginys skirtas su švietimu susijusioms inovatyvioms idėjoms pristatyti ir (arba) mokslui populiarinti, ir (arba) pilietiškumui skatinti;

15.2. renginys yra unikalus tokio pobūdžio renginys Šiaulių mieste;

15.3. renginys skirtas įvairaus amžiaus ir įvairioms tikslinėms grupėms arba renginio dalyviai yra nacionaliniu ar tarptautiniu mastu pripažinti aukščiausiojo profesinio lygio savo srities atstovai;

15.4. renginys skatina įvairių miesto veiklos sričių bendradarbiavimą (švietimo, mokslo, kultūros, sporto, verslo, kariuomenės ir kt.);

15.5. renginys viešinamas ir (ar) transliuojamas nacionaliniu lygiu (šalies televizijoje, naujienų portale ar svetainėje).

16. Kultūros taryba Paraiškas vertina pagal šiuos atrankos vertinimo kriterijus:

16.1. festivalis yra unikalus tokio pobūdžio renginys Šiaulių mieste;

16.2. festivalio programa trunka ne trumpiau kaip 3 dienas ir jame dalyvauja 5 ar daugiau mėgėjų ar profesionaliojo meno kūrėjų ar kūrybinių kolektyvų;

16.3. festivalis viešinamas ir (ar) transliuojamas nacionaliniu lygiu (šalies televizijoje, naujienų portale ar svetainėje);

16.4. festivalio metu planuojamas dalyvių ir žiūrovų skaičius – ne mažiau nei 600 (jeigu vyksta uždarose erdvėse);

16.5. festivalio metu numatoma organizuoti nemokamus renginius (dalį renginių) Šiaulių miesto visuomenei.

17. Į Reprezentacinių renginių sąrašą gali būti įtraukti tos pačios meno srities festivaliai (pvz.: muzikos, dailės, teatro ir kt.), bet negali būti įtraukti du to paties meninio žanro festivaliai (pvz.: chorinės muzikos, operinės muzikos ir pan.). Susidarius situacijai, kai Kultūros tarybos nariai reprezentacinį statusą rekomenduoja suteikti dviem to paties meninio žanro festivaliams, galutinį sprendimą priima Savivaldybės administracijos direktoriaus įsakymu sudaryta komisija (toliau – Komisija).

18. Sporto taryba Paraiškas vertina pagal šiuos atrankos vertinimo kriterijus:

18.1. renginys yra įtrauktas į šalies sporto šakos federacijos ar skėtinės šalies organizacijos renginių tvarkaraštį;

18.2. renginiui organizuoti mieste yra tarptautinius reikalavimus atitinkanti sporto šakos infrastuktūra;

18.3. renginys viešinamas ir (ar) transliuojamas nacionaliniu lygiu (šalies televizijoje, naujienų portale ar svetainėje);

18.4. planuojamas renginio žiūrovų skaičius – ne mažiau nei 600 (jeigu parduodami bilietai);

18.5. renginio organizatoriai privalo turėti šalies sporto šakos federacijos ar asociacijos rekomendaciją.

19. Renginys gali būti įtrauktas į rekomenduojamą Reprezentacinių renginių sąrašą, jei atitinka visus tam tikros srities atrankos vertinimo kriterijus.

20. Tarybos posėdyje priimti sprendimai ir rekomendacijos įforminami protokolu.

21.Jeigu Tarybos narys yra Paraišką pateikusios įstaigos, organizacijos vadovas, narys arba dalyvauja įgyvendinant reprezentacinį festivalį, švietimo ar sporto renginį, jis privalo nusišalinti nuo visų sprendimų svarstant visų reprezentacinių festivalių, švietimo ar sporto renginių statuso suteikimo ir dalinio finansavimo klausimus.

22.Jeigu dėl nusišalinimo procedūros Tarybos posėdyje nesusidaro kvorumo, klausimus dėl reprezentacinio festivalio, švietimo ar sporto renginio statuso suteikimo ir dalinio finansavimo sprendžia Savivaldybės administracijos direktoriaus įsakymu sudaryta 7 narių komisija, į kurios sudėtį įeina likusieji Tarybos nariai ir Savivaldybės administracijos atstovai.

23. Taryba, atlikusi vertinimą, sprendimus ir rekomendacijas teikia Komisijai, kurios teikimu švietimo, kultūros ir sporto sričių reprezentacinio renginio statusui gauti Reprezentacinių renginių sąrašą trejų metų laikotarpiui tvirtina Savivaldybės taryba.

**V SKYRIUS**

**LĖŠŲ SKYRIMO IR ATSISKAITYMO UŽ JŲ PANAUDOJIMĄ TVARKA**

24. Reprezentacinio renginio statusą gavusiam renginiui (toliau – projektas) trejus metus užtikrinamas dalinis finansavimas iš savivaldybės biudžete patvirtintų asignavimų.

25. Lėšų poreikis projektams iš dalies finansuoti kasmet numatomas sudarant ateinančių metų savivaldybės biudžetą, atsižvelgiant į Komisijos rekomendacijas dėl reprezentacinio renginio statusą gavusio renginio dalinio finansavimo iš savivaldybės biudžeto lėšų. Lėšų poreikį renginiui pirmaisiais metais Komisija rekomenduoja skirti atsižvelgdama į Paraiškoje pateiktą sąmatą. Kitais metais Švietimo, Kultūros ir Sporto skyriai, atsižvelgdami į pateiktą praėjusių metų renginio ataskaitą ir į patikslintą Paraišką gauti reprezentaciniam renginiui dalinį finansavimą iš savivaldybės biudžeto lėšų, teikia siūlymus Komisijai dėl kitų metų finansavimo. Jei projektas ateinančiais metais nebus vykdomas, projekto aprašymo ir patikslintos sąmatos teikti nereikia, tačiau apie tai būtina informuoti atitinkamą sritį kuruojantį Savivaldybės administracijos skyrių.

26. Vienam projektui iš savivaldybės biudžeto skiriama ne mažiau kaip 5 000 Eur.

27. Projektui įgyvendinti reikalinga lėšų dalis, kurios nepadengia skirtos savivaldybės biudžeto lėšos, turi sudaryti ne mažiau nei 30 procentų viso projekto poreikio. Šią lėšų dalį turi padengti projekto vykdytojas savo arba partnerių (rėmėjų) indėliu (finansiniu ar nepiniginiu įnašu).

28. Tuo atveju, kai priimamas spendimas skirti tik dalį Paraiškoje prašomų lėšų, projekto vykdytojas turi teisę sumažinti projekto įgyvendinimo darbų mastą ir apie tai raštu informuoti atitinkamą sritį kuruojantį skyrių, tačiau neturi teisės keisti Paraiškoje nurodytų tikslų ir veiklos turinio.

29. Projektams lėšos skiriamos Savivaldybės administracijos direktoriaus įsakymu. Su projekto vykdytojais sudaromos projektui įgyvendinti skirtų biudžeto lėšų naudojimo sutartys (toliau – Sutartis).

30. Projekto vykdytojas savivaldybės biudžeto lėšas gali naudoti tik Sutartyje nurodytam projektui pagal patvirtintą lėšų naudojimo sąmatą. Tinkamos projekto išlaidos yra išlaidos, tiesiogiai susijusios su projekte numatytomis veiklomis ir būtinos projektui vykdyti, pagrįstos projekto įgyvendinimo eiga ir projekto įgyvendinimo planu, išlaidų pobūdžiu ir kiekiu.

31. Išlaidos laikomos tinkamos finansuoti, jei lėšų projekto vykdytojas jas patyrė ir apmokėjo Savivaldybės administracijos direktoriui pasirašius įsakymą, patvirtinantį reprezentacinių renginių finansavimą, iki Sutartyje numatyto projekto įvykdymo termino.

32. Projekto išlaidų tinkamumas nustatomas vertinant, ar jos:

32.1. yra faktiškai patirtos ir apmokėtos projekto vykdymo laikotarpiu, numatytu Sutartyje, nepažeidžiant Lietuvos Respublikos teisės aktų reikalavimų, įtrauktos į projekto vykdytojo apskaitą ir gali būti nustatomos, patikrinamos ir patvirtinamos atitinkamais apskaitos dokumentais, turinčiais visus Lietuvos Respublikos buhalterinės apskaitos įstatyme ir kituose teisės aktuose nustatytus apskaitos dokumentų rekvizitus, o išlaidas pateisinančiuose ir apmokėjimą įrodančiuose dokumentuose nurodytas turinys leidžia identifikuoti išlaidų ir projekto sąsajas;

32.2. yra realios, atitinkančios rinkos kainas;

32.3. yra patirtos laikantis Lietuvos Respublikos viešųjų pirkimų įstatymo (toliau – VPĮ) nuostatų, jeigu projekto vykdytojas pagal VPĮ nuostatas yra perkančioji organizacija.

33. Prireikus Projekto vykdytojas turi teisę perskirstyti savivaldybės biudžeto lėšų naudojimo projektui įgyvendinti sąmatoje nurodytas lėšas tarp nurodytų išlaidų grupių (eilučių) nepažeisdamas teisės aktų reikalavimų, prieš tai raštu informavęs atitinkamą sritį kuruojantį skyrių.

34. Projektams skirtos lėšos negali būti naudojamos:

34.1. ilgalaikiam materialiajam ir nematerialiajam turtui įsigyti, maisto prekėms ir gėrimams;

34.2. dalyvavimo įvairių asociacijų veikloje išlaidoms padengti;

34.3. kitiems projektams įgyvendinti.

35. Skirtos lėšos laikomos panaudotomis pagal Sutartyje ir jos prieduose nurodytą paskirtį, jeigu:

35.1. yra pasiekti Paraiškoje ir Sutartyje nurodyti projekto rezultatai;

35.2. skirtos lėšos panaudotos tinkamoms projekto išlaidoms apmokėti.

35. Nustačius, kad projekto vykdytojas neįvykdė Nuostatų 31, 32 punktuose nustatytų įsipareigojimų, Savivaldybės administracija nustato terminą, per kurį turi būti grąžinamos visos arba dalis projektui įgyvendinti skirtų lėšų, kurios nebuvo panaudotos pagal Sutartyje ar jos prieduose nurodytą paskirtį.

36. Sutartis įsigalioja nuo tos dienos, kai ją pasirašo abi Sutarties šalys, ir galioja, kol šalys įvykdo visus joje numatytus įsipareigojimus arba kol Sutartis bus nutraukta.

37. Projekto vykdytojo įsipareigojimai dėl projekto kokybės bei turinio ir atsiskaitymo už gautą dalinį finansavimą terminai bei tvarka reglamentuojami Sutartyje.

38. Kiekvienų metų pabaigoje Komisija peržiūri Reprezentacinių renginių sąrašą ir, esant pažeidimams, susijusiems su atrankos kriterijais ar sutartinių įsipareigojimų nevykdymu, turi teisę teikti Savivaldybės tarybai siūlymą išbraukti projektą iš Reprezentacinių renginių sąrašo.

39. Jei dėl susiklosčiusių tam tikrų aplinkybių projektas nebus vykdomas, Švietimo, Kultūros ir Sporto skyriai, gavę projekto vykdytojo raštišką patvirtinimą, teikia siūlymą Komisijai dėl lėšų perskirstymo.

**VI SKYRIUS**

**KONTROLĖ, ATSAKOMYBĖ IR GINČŲ SPRENDIMO TVARKA**

40. Projekto vykdytojas visiškai atsako už projekto įgyvendinimą ir tikslinį lėšų panaudojimą.

41. Projekto vykdytojas teikia Savivaldybės administracijai prašomą informaciją apie projekto vykdymą ir skirtų lėšų panaudojimą.

42. Projekto vykdytojas, pateikęs klaidingas žinias apie projekto vykdymą ar ne pagal paskirtį panaudojęs savivaldybės biudžeto lėšas, atsako Lietuvos Respublikos teisės aktų nustatyta tvarka.

43. Visi kilę klausimai ar ginčai sprendžiami Lietuvos Respublikos teisės aktų nustatyta tvarka.

**VII SKYRIUS**

**BAIGIAMOSIOS NUOSTATOS**

44. Paraiškos, vertinimo lapų formos ir Sutartis su priedais tvirtinamos Savivaldybės administracijos direktoriaus įsakymu.

45. Trejų metų Reprezentacinių renginių sąrašas ir informacija apie jiems įgyvendinti skirtą dalinį finansavimą skelbiami Savivaldybės interneto svetainėje.

46. Informacija apie finansuotų projektų vykdymą, t. y. projekto trumpas aprašymas, nuotraukos ar vaizdo medžiaga iš organizuojamų renginių, projekto ataskaitos ir kita aktuali informacija, susijusi su finansuojamo projekto vykdymu iš savivaldybės biudžeto lėšų, skelbiama projektų vykdytojų interneto svetainėse ar socialinių tinklų paskyrose, o tokių neturint, Savivaldybės interneto svetainėje.

47. Projekto vykdytojas įsipareigoja naudotis Šiaulių miesto reprezentacinių renginių komunikacijos vadovu, patvirtintu Savivaldybės administracijos direktoriaus įsakymu.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**